През същата година Ханибал, който предходната година е поел командването на иберийската картагенска армия след смъртта на Хасдрубал Красивия (съпруг на сестра му), тръгва на поход срещу Рим. Той преминава река Ебро и обсажда Сагунт. Обсадата продължава цели 8 месеца, а жителите му се уповават на масивните и високи градски стени, както и на помощ от страна на Рим, която обаче не идва. Положението става неудържимо след забавянето на обещаната от Римската република помощ за обсадения от пуните град. Обсадата завършва след 8 месеца с масово самоубийство на жителите на града и противно на очакванията си, Ханибал намира града пуст, частично разрушен и опожарен. Това допълнително разгневява Ханибал, защото е разчитал да попълни запасите и войските си.